CELEX: 52021PC0631
Language: sl
Date: 2021-10-13
Title: Predlog IZVEDBENI SKLEP SVETA o spremembi Izvedbenega sklepa (EU) 2018/1994 o dovoljenju Hrvaški, da uvede posebni ukrep, ki odstopa od točke (a) člena 26(1) in člena 168 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 13.10.2021
            COM(2021) 631 final
            2021/0325(NLE)
            
            Predlog
            IZVEDBENI SKLEP SVETA
            o spremembi Izvedbenega sklepa (EU) 2018/1994 o dovoljenju Hrvaški, da uvede posebni ukrep, ki odstopa od točke (a) člena 26(1) in člena 168 Direktive 2006/112/ES o skupnem sistemu davka na dodano vrednost    
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               Hrvaška je z dopisom, ki ga je Komisija evidentirala 31. marca 2021, zaprosila za podaljšanje odstopanja od člena 26(1), točka (a), in člena 168 direktive o DDV, da bi ohranila omejitev pravice do odbitka vstopnega DDV na nakup in lizing osebnih avtomobilov, vključno z nakupom vsega blaga in storitev, dobavljenih v zvezi z njimi. Skupaj z zahtevo za podaljšanje je Hrvaška predložila poročilo, ki vključuje pregled odstotka, predvidenega za omejitev pravice do odbitka.
            
            
               V skladu s členom 395(2) direktive o DDV je Komisija z dopisom z dne 22. aprila 2021 o zahtevi Hrvaške obvestila druge države članice. Z dopisom z dne 23. aprila 2021 je Komisija uradno obvestila Hrvaško, da ima vse informacije, potrebne za presojo zahteve.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Člen 168 direktive o DDV določa, da ima davčni zavezanec pravico do odbitka DDV, obračunanega pri nakupih, opravljenih za namene njegovih obdavčenih transakcij. Člen 168a(1) direktive o DDV določa, da se DDV na izdatke, povezane z nepremičnino, ki je del poslovnih sredstev davčnega zavezanca in se uporablja za poslovne in neposlovne namene, odbije samo za delež uporabe nepremičnine za poslovne namene davčnega zavezanca. V skladu s členom 168a(2) direktive o DDV lahko države članice uporabljajo to pravilo tudi pri izdatkih, povezanih z drugim blagom, ki je po njihovi opredelitvi del poslovnih sredstev. Člen 26(1)(a) iste direktive zahteva, da se uporaba blaga, ki je del poslovnih sredstev podjetja, za zasebno rabo šteje kot opravljanje storitev za plačilo, če je bilo blago upravičeno do odbitka DDV. Ta sistem omogoča izterjavo prvotno odbitega DDV v zvezi z zasebno rabo.
            
            
               Pri uporabi tega sistema se pojavijo težave v primeru osebnih avtomobilov, saj je težko določiti mejo med zasebno in poslovno rabo. Kadar se vodijo evidence, sta podjetje in uprava dodatno obremenjena z vodenjem in preverjanjem teh evidenc. 
            
            
               V skladu s členom 395 direktive o DDV lahko države članice uvedejo ukrepe, ki odstopajo od določb direktive o DDV, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom, če je te ukrepe odobril Svet.
            
            
               Hrvaški je trenutno dovoljeno, da na podlagi Izvedbenega sklepa Sveta (EU) 2018/1994
                  2
                pravico do odbitka DDV, plačanega na nakup in lizing določenih osebnih avtomobilov, vključno z nakupom vsega povezanega blaga ter storitvami, opravljenimi v zvezi z njimi, omeji na 50 %, če se ti avtomobili ne uporabljajo izključno za poslovne namene. Posebni ukrep davčne zavezance tudi razbremenjuje obveznosti, da neposlovno uporabo takih osebnih avtomobilov obravnavajo kot opravljanje storitev. Osebni avtomobili, ki jih zajema ta ukrep, so motorna vozila, namenjena prevozu oseb, ki imajo poleg sedeža za voznika še največ osem sedežev. Če se osebni avtomobili uporabljajo za nekatere posebne dejavnosti, so izključeni iz omejitve pravice do odbitka in se obravnavajo v skladu z običajnimi pravili. To velja za vozila, ki se uporabljajo za usposabljanje voznikov, preskušanje vozil, storitve popravil, gospodarsko dejavnost, ki vključuje prevoz potnikov in blaga, prevoz umrlih ali dajanje v najem, ter za vozila, kupljena z namenom nadaljnje prodaje. Izvedbeni sklep Sveta (EU) 2018/1994 velja do 31. decembra 2021.
            
            
               Ta zahteva Hrvaške za nadaljnje podaljšanje posebnega ukrepa temelji na istih razlogih, kot so navedeni v prejšnji zahtevi. Zahtevi je priloženo poročilo, ki vsebuje pregled odstotka omejitve, ki se uporablja za pravico do odbitka, kot določa člen 6(3) Izvedbenega sklepa Sveta (EU) 2018/1994. Hrvaška meni, da so pogoji za uporabo posebnega ukrepa še vedno prisotni in da je trenutno veljavna omejitev odbitka vstopnega DDV v višini 50 % še vedno najprimernejša. 
            
            
               Hrvaška je pojasnila, da se na podlagi podatkov davčnih zavezancev in davčnih uprav osebni avtomobili, ki so del poslovnih sredstev, za zasebne namene še vedno uporabljajo v povprečju 50-odstotno. V zvezi s tem je Hrvaška predložila dve raziskavi o uporabi osebnih avtomobilov za poslovne in zasebne namene, ki sta bili izvedeni v začetku leta 2021 in sta pokazali, da se določitev pravice do 50-odstotnega odbitka vstopnega davka še vedno zdi realistična.  
            
            
               Glede na pozitiven učinek posebnega ukrepa na upravno breme davkoplačevalcev in davčnih organov se predlaga, da se dovoli podaljšanje sedanjega ukrepa odstopanja. Dovoljenje bi moralo veljati še nadaljnje omejeno obdobje, in sicer do 31. decembra 2024, da se omogoči pregled nujnosti in učinkovitosti ukrepa odstopanja ter stopnje razdelitve med poslovno in neposlovno rabo, na kateri temelji. Vsaki zahtevi za podaljšanje bi bilo treba priložiti poročilo, ki vsebuje pregled uporabljenega odstotka, oboje pa bi bilo treba Komisiji poslati do 31. marca 2024.
            
            
               Ker se je Hrvaška v skladu s členom 168a(2) direktive o DDV odločila za uporabo člena 168a(1) direktive o DDV za drugo gospodarsko blago, ki je del poslovnih sredstev, vendar ni nepremičnina, bi bilo treba sklic na člen 168a navedene direktive zaradi celovitosti vključiti v naslov in člen 1 Izvedbenega sklepa Sveta (EU) 2018/1994.
            
            
               •Skladnost z veljavnimi predpisi s področja zadevne politike
            
            
               Drugim državam članicam (Estoniji
                  3
               , Italiji
                  4
               , Latviji
                  5
               , Madžarski
                  6
               , Poljski
                  7
                in Romuniji
                  8
               ) so bila odobrena podobna odstopanja v zvezi s pravico do odbitka .
            
            
               Člen 176 direktive o DDV določa, da Svet odloči, za katere izdatke ni dana pravica do odbitka DDV. Do takrat lahko države članice ohranijo izključitve, veljavne 1. januarja 1979. Zato veliko določb, ki omejujejo pravico do odbitka DDV v zvezi z osebnimi avtomobili, „miruje“. 
            
            
               Ne glede na prejšnje pobude za določitev pravil o kategorijah izdatkov, za katere se lahko omeji pravica do odbitka
                  9
               , je tako odstopanje primerno, dokler ta pravila niso usklajena na ravni EU.
            
            
               2.PRAVNA PODLAGA, SUBSIDIARNOST IN SORAZMERNOST
            
         
         
            
               •Pravna podlaga
            
            
               Člen 395 direktive o DDV.
            
            
               •Subsidiarnost (za neizključno pristojnost) 
            
            
               Predlog je, glede na določbo v direktivi o DDV, na kateri temelji, v izključni pristojnosti Evropske unije. Načelo subsidiarnosti se zato ne uporablja.
            
            
               •Sorazmernost
            
            
               Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
            
            
               Zaradi omejenega področja uporabe odstopanja je posebni ukrep sorazmeren z želenim ciljem, tj. poenostavitvijo postopka pobiranja davka in preprečevanjem nekaterih vrst davčnih utaj ali izogibanja davkom. Zlasti glede na možnost, da podjetja navajajo nižje obveznosti plačila od dejanskih, in glede na težavno preverjanje kilometrine s strani davčnih organov bi omejitev na 50 % poenostavila pobiranje DDV v določenem sektorju.
            
            
               •Izbira instrumenta
            
            
               Predlagani instrument: izvedbeni sklep Sveta.
            
            
               V skladu s členom 395 direktive o DDV lahko samo Svet na predlog Komisije soglasno dovoli odstopanje od skupnih določb o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               Ta predlog temelji na zahtevi Hrvaške in zadeva le to državo članico.
            
            
               Strokovno mnenje ni bilo potrebno.
            
            
               •Ocena učinka
            
            
               Namen predloga je poenostaviti postopek obračunavanja davka z odpravo potrebe, da davčni zavezanci vodijo evidence o zasebni rabi določenih osebnih avtomobilov, ter hkrati preprečiti utajo DDV z nepravilnim vodenjem evidenc. Zato ima lahko pozitiven učinek tako na podjetja kot tudi na davčno upravo. Ta rešitev, ki jo je Hrvaška opredelila kot ustrezen ukrep, je primerljiva z drugimi prejšnjimi in sedanjimi odstopanji.
            
            
               4.PRORAČUNSKE POSLEDICE
            
            
               
                  Ukrep odstopanja bo imel zgolj zanemarljiv učinek na skupni znesek davčnih prihodkov, zbranih na ravni končne potrošnje, in ne bo negativno vplival na lastna sredstva Unije iz pobranega DDV.
               
            
            
               5.DRUGI ELEMENTI
            
            
               Predlog je časovno omejen in vsebuje samoderogacijsko klavzulo, določeno za 31. december 2024.
            
         
         
            
               Če bi Hrvaška želela dodatno podaljšanje posebnega ukrepa po letu 2024, bi morala najpozneje do 31. marca 2024 Komisiji predložiti poročilo, ki vključuje pregled odstotkovne omejitve, in zahtevo za podaljšanje.
            
            
               2021/0325 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa (EU) 2018/1994 o dovoljenju Hrvaški, da uvede posebni ukrep, ki odstopa od točke (a) člena 26(1) in člena 168 Direktive 2006/112/ES o skupnem sistemu davka na dodano vrednost    
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  10
                in zlasti člena 395(1), prvi pododstavek, Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Člena 168 in 168a Direktive 2006/112/ES določata, da ima davčni zavezanec pravico odbiti davek na dodano vrednost (DDV), obračunan pri dobavi blaga in opravljanju storitev, prejetih z namenom, da jih uporabi v svojih obdavčenih transakcijah. Člen 26(1), točka (a), navedene direktive vsebuje zahtevo, da je DDV treba obračunati, če se poslovno sredstvo uporablja za zasebno rabo davčnega zavezanca ali za zasebno rabo njegovih zaposlenih ali splošneje za druge namene kot za namene njegove dejavnosti.
            
            
               (2)Z Izvedbenim sklepom Sveta (EU) 2018/1994
                  11
                je bilo Hrvaški dovoljeno, da do 31. decembra 2021 pravico do odbitka DDV, plačanega na nakup in lizing določenih osebnih avtomobilov z največ osmimi sedeži poleg sedeža za voznika, vključno z nakupom vsega povezanega blaga in storitvami, opravljenimi v zvezi z njimi, omeji na 50 %, če se ti avtomobili ne uporabljajo izključno za poslovne namene. Dovoljenje je davčne zavezance tudi razbremenilo obveznosti, da neposlovno uporabo takih osebnih avtomobilov obravnavajo kot opravljanje storitev. 
            
            
               (3)Z dopisom, ki ga je Komisija evidentirala 31. marca 2021, je Hrvaška zaprosila za dovoljenje za nadaljnjo uporabo posebnega ukrepa, ki odstopa od člena 26(1), točka (a), in člena 168 Direktive 2006/112/ES, da bi lahko omejila pravico do odbitka v zvezi z izdatki za nekatere osebne avtomobile, ki se ne uporabljajo izključno za poslovne namene (v nadaljnjem besedilu: zahteva). 
            
            
               (4)Hrvaška uporablja člen 168a(1) Direktive 2006/112/ES v zvezi z DDV na izdatke, povezane z drugim gospodarskim blagom, ki je del poslovnih sredstev v skladu s členom 168a(2) navedene direktive. Zato bi moral Izvedbeni sklep Sveta (EU) 2018/1994 vsebovati sklic na člen 168a Direktive 2006/112/ES. 
            
            
               (5)V skladu s členom 395(2), drugi pododstavek, Direktive 2006/112/ES je Komisija z dopisom z dne 22. aprila 2021 o zahtevi Hrvaške obvestila druge države članice. Z dopisom z dne 23. aprila 2021 je Komisija uradno obvestila Hrvaško, da ima vse informacije, potrebne za presojo zahteve.
            
            
               (6)Hrvaška je v skladu s členom 6(3) Izvedbenega sklepa (EU) 2018/1994 predložila poročilo, ki vključuje pregled odstotka, določenega za omejitev pravice do odbitka. Na podlagi trenutno razpoložljivih informacij Hrvaška potrjuje, da je omejitev na 50 % še vedno upravičena in primerna.
            
            
               (7)Glede na pozitiven učinek posebnega ukrepa na upravno breme davkoplačevalcev in davčnih organov bi bilo treba Hrvaški zato dovoliti, da posebni ukrep uporablja še naprej. Podaljšanje posebnega ukrepa bi bilo treba časovno omejiti do 31. decembra 2024, da bi se lahko ocenila njegova učinkovitost in ustrezen odstotek.
            
            
               (8)Če bo Hrvaška menila, da je potrebno dodatno podaljšanje posebnega ukrepa, bo morala Komisiji do 31. marca 2024 predložiti zahtevo za podaljšanje, skupaj s poročilom, ki vsebuje pregled uporabljenega odstotka.
            
            
               (9)Posebni ukrep bo imel zgolj zanemarljiv učinek na skupni znesek davčnih prihodkov, zbranih na ravni končne potrošnje, in ne bo negativno vplival na lastna sredstva Unije iz pobranega DDV.
            
            
               (10)Izvedbeni sklep (EU) 2018/1994 bi bilo zato treba ustrezno spremeniti –
            
         
         
            
               SPREJEL NASLEDNJI SKLEP: 
            
            
               Člen 1
            
            
               Izvedbeni sklep (EU) 2018/1994 se spremeni:
            
            
               (1) naslov se nadomesti z naslednjim:
            
            
               „Izvedbeni sklep Sveta (EU) 2018/1994 z dne 11. decembra 2018 o dovoljenju Hrvaški, da uvede posebni ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost“;
            
            
               (2) člen 1 se nadomesti z naslednjim:
            
            
               „Člen 1
            
            
               Z odstopanjem od členov 168 in 168a Direktive 2006/112/ES se Hrvaški dovoli, da pravico do odbitka davka na dodano vrednost (DDV) na izdatke za osebne avtomobile, ki se ne uporabljajo izključno za poslovne namene, omeji na 50 %.“;
            
            
            
               (3) člen 6 se nadomesti z naslednjim:
            
            
               „Člen 6
            
            
               Sklep se uporablja od 1. januarja 2019 do 31. decembra 2024.
            
            
               Vsaka zahteva za podaljšanje dovoljenja iz tega sklepa se predloži Komisiji do 31. marca 2024, priloži pa se ji poročilo, ki vsebuje pregled odstotka iz člena 1.“.
            
            
               Člen 2
            
            
               Ta sklep je naslovljen na Republiko Hrvaško.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        UL L 347, 11.12.2006, str. 1.
               
               
                  
                     (2)
                  
                        Izvedbeni sklep Sveta (EU) 2018/1994 z dne 11. decembra 2018 o dovoljenju Hrvaški, da uvede posebni ukrep, ki odstopa od točke (a) člena 26(1) in člena 168 Direktive 2006/112/ES o skupnem sistemu davka na dodano vrednost (UL L 320, 17.12.2018, str. 35).
               
               
                  
                     (3)
                  
                        Izvedbeni sklep Sveta (EU) 2017/1854 z dne 10. oktobra 2017 o spremembi Izvedbenega sklepa 2014/797/EU o dovoljenju Republiki Estoniji, da uporabi ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost (UL L 265, 14.10.2017, str. 17), veljaven do 31. decembra 2020.
               
               
                  
                     (4)
                  
                        Izvedbeni sklep Sveta (EU) 2019/2138 z dne 5. decembra 2019 o spremembi Odločbe 2007/441/ES o dovoljenju Italijanski republiki, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost (UL L 324, 13.12.2019, str. 7).
               
               
                  
                     (5)
                  
                        Izvedbeni sklep Sveta (EU) 2018/1921 z dne 4. decembra 2018 o spremembi Izvedbenega sklepa (EU) 2015/2429 o dovoljenju Latviji, da uvede posebni ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost (UL L 311, 7.12.2018, str. 36).
               
               
                  
                     (6)
                  
                        Izvedbeni sklep Sveta (EU) 2018/1493 z dne 2. oktobra 2018 o dovoljenju Madžarski, da uvede posebni ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost (UL L 252, 8.10.2018, str. 44).
               
               
                  
                     (7)
                  
                        Izvedbeni sklep Sveta (EU) 2019/1594 z dne 24. septembra 2019 o spremembi Izvedbenega sklepa 2013/805/EU o dovoljenju Republiki Poljski, da uvede ukrepe, ki odstopajo od točke (a) člena 26(1) in člena 168 Direktive 2006/112/ES o skupnem sistemu davka na dodano vrednost (UL L 248, 27.9.2019, str. 71).
               
               
                  
                     (8)
                  
                        Izvedbeni sklep Sveta (EU) 2020/1262 z dne 4. septembra 2020 o spremembi Izvedbenega sklepa 2012/232/EU o odobritvi Romuniji, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost (UL L 296, 10.9.2020, str. 6).
               
               
                  
                     (9)
                  
                        COM(2004) 728 final – predlog direktive Sveta o spremembi Direktive 77/388/EGS za poenostavitev obveznosti glede davka na dodano vrednost (UL C 24, 29.1.2005, str. 10), umaknjen 21. maja 2014 (UL C 153, 21.5.2014, str. 3).
               
               
                  
                     (10)
                  
                        UL L 347, 11.12.2006, str. 1.
               
               
                  
                     (11)
                  
                        Izvedbeni sklep Sveta (EU) 2018/1994 z dne 11. decembra 2018 o dovoljenju Hrvaški, da uvede posebni ukrep, ki odstopa od točke (a) člena 26(1) in člena 168 Direktive 2006/112/ES o skupnem sistemu davka na dodano vrednost (UL L 320, 17.12.2018, str. 35).